|  |  |
| --- | --- |
|  | 29.12.2021. |

**SAOPŠTENJE**

**Uspješno završen projekat poboljšanja kvaliteta usluga Dnevnog centra: Novo vozilo, edukacija i savjetovanje osnažili kapacitete ustanove**

Dnevni centar za djecu sa smetnjama i teškoćama u razvoju Herceg Novi uspješno je završio realizaciju projekta „Poboljšanje kvaliteta usluga koje se pružaju djeci sa smetnjama i teškoćama u razvoju kroz uvođenje novih usluga obuke i savjetovanja za djecu, roditelje i zaposlene – ESCI“. Ustanova je kroz ovaj projekat nabavila novo vozilo, organizovala edukaciju za zaposlene, uvela usluge savjetovanja i omogućila trodnevni kamp za korisnike i njihove roditelje, što je osnažilo kapacitete Dnevnog centra, poručeno je na današnjoj konferenciji za novinare koja je održana u hotelu „Play“.

Projekat je kroz dvanaestomjesečnu realizaciju u opštem smislu doprinio jačanju socijalnog i dječijeg sistema zaštite osoba sa invaliditetom u Crnoj Gori. Odobren je u okviru Poziva za podršku pružanja usluga socijalne i dječje zaštite, koji je dio Programa Evropske unije i Crne Gore za zapošljavanje, obrazovanje i socijalnu zaštitu, vrijednog 18 miliona eura, u kojem Evropska unija učestvuje sa 15,3 miliona, a Crna Gora obezbjeđuje 2,7 miliona eura za njegovu realizaciju.

„Sjajnu dopunu nastojanjima da poboljšamo kvalitet usluga hercegnovskog Dnevnog centra predstavlja projekat zbog kojeg smo danas ovdje. Nabavkom vozila, edukacijom zaposlenih i savjetovanjem korisnika i roditelja osnaženi su kapaciteti ustanove i olakšano svakodnevno funkcionisanje. Čestitam upravi Dnevnog centra na uspješno realizovanom projektu, a svim partnerima zahvaljujem na podršci. Nadam se da je ovo samo početak dobre prakse koja će obilježiti rad ove ustanove u narednom periodu“, kazao je **predsjednik Opštine, Stevan Katić**.

On je istakao da je današnji događaj sjajan način da se završi jedna izuzetno uspješna godina za Dnevni centar. Podsjetio je da je tokom 2021. godine Dnevni centar konačno uselio u novi objekat, čime je ustanova koja pruža usluge djeci sa smetnjama i teškoćama u razvoju prvi put od osnivanja dobila svoje prostorije. Taj korak bio je ključan za značajno i trajno poboljšanje kvaliteta boravka korisnika, kao i uslova za rad zaposlenih.

„U 2022. godinu ulazimo odlučni da nastavimo sa unaprijeđivanjem uslova u Dnevnom centru. Naša je namjera i plan da prvi sledeći veliki korak bude obezbjeđivanje usluga Dnevnog centra za korisnike starije od 26 godina, tačnije servis 27+. Započeli smo rad na ostvarivanju preduslova za transformaciju ustanove i dogradnju objekta, u čemu se nadamo da ćemo imati i podršku države jer je ovaj servis Herceg Novom neophodan. I u narednom periodu konstanta u radu Dnevnog centra biće podrška Opštine Herceg Novi, a garancija kvaliteta su stručnost, profesionalizam i posvećenost zaposlenih u ovoj ustanovi“, poručio je Katić.

**Direktorica Dnevnog centra, Dragica Kosić** predstavila je prisutnima rezultate projekta, ističući da su sprovedene aktivnosti od značaja za dobrobit ustanove, korisnika i njihovih porodica, kao i za zaposlene Dnevnog centra i širu društvenu zajednicu.

„Za naš projekat dobili smo oko 79.000 eura, a sastojao se od akreditovanih programa licenciranja usluga i poboljšanje uslova za rad. Kad smo krenuli bili smo u strahu jer je bila korona i nismo radili, ali došli smo do kraja i vrlo uspješno završili sve aktivnosti na projektu. Imali smo podršku Opštine Herceg Novi i Kancelarije za međunarodnu saradnju, koji su zajedno sa nama pisali ovaj projekat. Sadašnji predsjednik Skupštine Ivan Otović lično nam je pomogao da sačinimo budžet i dopunimo sve stavke, a onda je krenula realizacija“, rekla je Kosić.

Nabavljen je mini bus sa 17 sjedišta za prevoz korisnika, kojim će biti omogućeno brže prevoženje korisnika iz Sutorine u ostale djelove grada. Svi zaposleni Dnevnog centra su prošli edukacije akreditovane kod Zavoda za socijalnu i dječiju zaštitu Crne Gore, kroz koje su stekli nova znanja i vještine.

„Trenutno u Dnevnom centru imamo populaciju do 26 godina, među kojima djecu koja idu u školu u Zelenici, kao i one koju su na cjelodnevnom boravku i one koji su od 11 sati, tako da nam novo vozilo olakšava funkcionisanje“, rekla je Kosić i dodala: „Svi zaposleni imali su dvije kvalitetne obuke. Jedna se ticala rada sa porodicama, a druga se odnosila na rad sa osobama sa autizmom i kombinovanim smetnjama. Omogućili smo i kolegama iz Crne Gore da besplatno kroz ovaj projekat pošalju svoje zaposlene, pa su sa nama bile kolege iz Nikšića, Podgorice, Danilovgrada i Pljevalja“, kazala je Kosić.

Projekat je specifično osnažio kapacitete ustanove uvođenjem nove usluge savjetovanja za koju je dobijena licenca na pet godina i novih aktivnosti kroz rad spoljnjeg tima stručnjaka.

„U ovom trenutku Dnevni centar Herceg Novi ima dvije licence za rad – za dnevni brovak i novouvedena usluga savjetovanja. Kroz projekat smo uspjeli da obezbijedimo tim spoljnih stručnjaka koji se sastojao od psihijatra, psihologa i defektologa koji su radili sa korisnicima i porodicama, a u radu su učestvovali stručni radnici iz naše ustanove“, rekla je Kosić.

Korisnicima Dnevnog centra i njihovim roditeljima u okviru usluge savjetovanja omogućen je trodnevni kamp na Ivanovim Koritima, koji su realizovali zaposleni Dnevnog centra. Takođe, sredstvima iz projekta nabavljena je oprema za zaposlene i korisnike.

Predstavnica HO Dečje srce, Ivana Rojević i direktorica Dnevnog centra, Dragica Kosić, uz superviziju Violete Mrkić, izradili su novi program pod nazivom „Savjetovanje za djecu i mlade sa smetnjama u razvoju i njihove roditelje“, koji je odobren i nalazi se na listi akreditovanih programa Zavoda za socijalnu i dječju zaštitu Crne Gore.